**ELŐTERJESZTÉS**

**Szombathely Megyei Jogú Város Közgyűlésének 2020. február 27-i ülésére**

**Javaslat önkormányzati tulajdonú ingatlanokkal kapcsolatos döntések meghozatalára**

1. **Savaria Filmszínház területén működő kávézó bérbeadására vonatkozóan érkezett pályázatok elbírálása**

A szombathelyi 6226/8 hrsz-ú, természetben a Mártírok terén található, 1519 m2 alapterületű, filmszínház (AGORA – Savaria Filmszínház) megnevezésű ingatlan az önkormányzat tulajdonában és az AGORA Szombathelyi Kulturális Központ kezelésében van. A pályázat tárgyát a fenti ingatlan földszintjén található, 131 m2 területű kávézó helyiség képezi. A helyiségre az AGORA Szombathelyi Kulturális Központ a Gazdasági és Városstratégiai Bizottság 350/2016. (X.24.) GVB sz. határozata alapján 2019. december 16. napjáig kötött bérleti szerződést a CAFÉ 5 Vendéglátó és Szolgáltató Kft-vel. Tekintettel arra, hogy a kávézó bérbeadására 2019. októberében kiírt pályázat eredménytelen volt, a Közgyűlés az 553/2019. (XI.28.) Kgy. számú határozatában hozzájárult, hogy a korábbi bérlővel a bérleti szerződés 2020. április 30. napjáig kerüljön meghosszabbításra.

Ezt követően a Közgyűlés a 627/2019. (XII.19.) Kgy. számú határozatában úgy döntött, hogy a kávézó nyilvános pályázat keretében történő bérbeadására vonatkozóan egyfordulós pályázatot hirdet. A pályázati felhívás a kávézónak az AGORA – Savaria Filmszínházban történő elhelyezkedésére tekintettel az alábbi kikötéseket tartalmazta:

„A helyiség berendezésének illeszkednie kell az Art Mozi építészeti stílusához, valamint a moziban végzett filmművészeti, filmszolgáltatási tevékenységekhez és az azokhoz kapcsolódó vendéglátói funkcióhoz. Elvárás továbbá az Art Mozi film-, és egyéb művészeti rendezvényeinek szervezésében való együttműködés. A bérlő a használati funkciókat nem változtathatja meg.

A kiíró a helyiség illetve annak egy részének albérletbe adását, illetőleg használatának bármely más jogcímen harmadik személy részére történő átengedését nem engedélyezi.

A bérlő a bérleti jogviszony alatt köteles az alábbiaknak eleget tenni, és az alábbi kötelezettségeket a bérleti szerződésben maradéktalanul vállalni:

- A bérbeadó a bérlő vendégei számára a bérlővel közös használatra biztosítja a mozi épületében a bejárat mellett található vizes blokkokat (női és férfi, mozgássérült WC és kézmosó helyiségeit), amelyeket a bérlő és vendégei a mozi előcsarnokán keresztül közelíthetnek meg. A bérlő kötelezettsége az illemhelyiségek teljeskörű üzemeltetése, amely magában foglalja annak karbantartási, felújítási költségeit is, amelyek a bérleti díjba nem számíthatók bele. Amennyiben a bérlő nem tesz eleget az illemhelyiségek karbantartására vonatkozó kötelezettségének az AGORA Szombathelyi Kulturális Központ felszólítása ellenére, úgy a karbantartási munkálatokat az AGORA Szombathelyi Kulturális Központ a bérlő költségén elvégezteti.

-A bérleti szerződés a mozi előcsarnok bérletére és az átjárást meghaladó használatra nem jogosítja fel a bérlőt. Ez a tilalom nem vonatkozik az aula területén átnyúló kiszolgáló pult felöli előtér területére. Ennek használati lehetőségét a bérlőnek az AGORA Szombathelyi Kulturális Központ vezetőjével egyeztetni köteles. A kiszolgáló pult mozi előcsarnok felőli, 60 m2 nagyságú előterét a bérlő jogosult használni, az AGORA Szombathelyi Kulturális Központtal kötött külön megállapodás alapján, azzal, hogy az általa telepített berendezések használatát a mozi vendégei számára is térítésmentesen kell biztosítania és a használat díja legalább havi bruttó 1270 Ft/m2.

- A bérlő jogosult a bérbeadó kezelésében lévő, a mozi épület Kőszegi utca felé eső, valamint az árkádos részen található területek bérbevételére a bérbeadóval kötött külön megállapodás alapján. A bérleti díj összege elő-, illetve utószezonban legalább 500,- Ft/m2/hónap + ÁFA, főszezonban legalább 800,- Ft/m2/hónap + ÁFA. A szükséges engedélyek beszerzése a bérlő költsége és kötelessége.

- A bérleti díj évenként, a KSH által hivatalos formában közzétett inflációs ráta alapján emelkedik.

- A bérlő a birtokba lépés napjától viseli a kizárólagos használatában lévő bérlemény üzemeltetési költségeit és egyéb terheit. Az üzemeltetési költségek az alábbiak: Az épület távfűtéssel ellátott, ezen belül a pályázat tárgyát képező kávézó helyiség fűtési rendszere nem önálló. A helyiség víz- és áramfogyasztása leválasztott, almérők által önállóan mérhető. A víz, valamint az áramfogyasztás mérése külön almérővel történik, az almérők leolvasását minden hónapban egy meghatározott napon a bérbeadó és a bérlő képviselője közösen végzik. A bérlő a víz- és áramfogyasztás után alapdíjat és mennyiségi díjat tartozik fizetni a bérbeadónak. A távfűtés díja (hődíj és alapdíj) a bérlemény légköbméterének arányában kerül a felek között elszámolásra, amelyet a bérlő a bérbeadó számlája alapján, az azon feltüntetett határidőben köteles megfizetni.

A bérlemény szemétdíját a bérlő közvetlenül a közüzemi szolgáltató részére köteles megfizetni azzal, hogy a megfelelő mennyiségű szeméttárolóról és annak kihelyezéséről bérlő a saját költségén gondoskodik. A bérlő köteles a bérleti időtartam alatt a bérlemény előtti terület tisztántartásáról gondoskodni.

 - A bérlő az egyedi rendezvényeknél köteles esetenként külön megállapodást kötni az AGORA Szombathelyi Kulturális Központtal, amelynek többletköltsége minimum rendezvényenként 100.000,- Ft + ÁFA.”

A kiírt pályázatra 2020. január 31. 11 óráig, azaz határidőben 3 (három) pályázat érkezett.

1. Ajánlat beérkezésének időpontja: 2020. január 31. 9 óra 00 perc

Pályázó: Eurosolving Kft.

Székhely: Szombathely, Semmelweis u. 5.

Képviseletében eljár: Farkas Mihály

Ajánlott bérleti díj: 1.100.000,- Ft/hó + ÁFA

1. Ajánlat beérkezésének időpontja: 2020. január 31. 10 óra 30 perc

Pályázó: Cafe 5 Kft.

Székhely: Szombathely, Kőszegi u. 12.

Képviseletében eljár: Hetényi Gábor Marcell

Ajánlott bérleti díj: 890.800,- Ft/hó + ÁFA

1. Ajánlat beérkezésének időpontja: 2020. január 31. 10 óra 36 perc

Pályázó: Panda István

Székhely: Szombathely, Concordia u. 7.

Ajánlott bérleti díj: 866.000,- Ft/hó + ÁFA

Az ajánlatok formai szempontból érvényesek.

A pályázati felhívás szerint a pályázat nyertese az az ajánlattevő lesz, aki a pályázati feltételeknek megfelel, és a legmagasabb összegű bérleti díjra tesz ajánlatot, ami legalább 4.000,- Ft/m2/hónap + ÁFA azaz négyezer Ft/hónap + ÁFA (amely a 131 m2 alapterületre összesen 524.000,- Ft + ÁFA), azzal, hogy a kiíró a II. c) 6., 7. és 8. pont szerinti szempontokat a bírálatnál abban az esetben veheti figyelembe, ha az érvényes pályázatok alapján megajánlott legmagasabb bérleti díjak között a különbség legfeljebb 5 %.

A pályázatok a Vagyongazdálkodási Irodán megtekinthetők.

Tájékoztatom a Tisztelt Közgyűlést, hogy a Café 5 Kft. ajánlattevő képviseletében Hetényi Gábor Marcell ügyvezető úr a pályázati eljárással kapcsolatban kérdéseket, illetve észrevételek fogalmazott meg az előterjesztés 1. sz. melléklete szerinti levelében foglaltak szerint.

Az ügyvezető úr által felvetett kérdésekre összefoglalva az alábbi válaszokat adom:

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet melléklete szerinti versenyeztetési szabályzat 37. pontja alapján a pályázatok érvényességéről a Közgyűlés jogosult dönteni. A 34. pont felsorolja a bontásról felvett jegyzőkönyv tartalmi elemeit, ennek megfelelően nem tartalmazza, hogy kötelező eleme lenne az érvényességgel kapcsolatos döntés.

A pályázó a bontási eljárásnál az eljárásrendet nem kifogásolta.

A bontásnál a pályázók mindegyike jelen volt, bármelyik pályázó betekinthetett volna bármelyik pályázatba, illetve kérhette volna észrevételei jegyzőkönyvbe foglalását. A jegyzőkönyvben foglaltakat, annak aláírásával a pályázó tudomásul vette.

A bontási eljárás 2020. január 31-én 11:30 perckor került megtartásra, a hivatal az azt követő munkanapon vizsgálta a pályázatok érvényességét és adott hivatalos tájékoztatást a polgármesternek a vizsgálatról.

A pályázati felhívásban foglaltaknak megfelelően a pályázó az általa aláírt nyilatkozatban tudomásul vette, hogy a pályázat egésze nyilvános.

Azt, hogy egy sajtótermék hogy értesül a fenti eljárási cselekményről, Önkormányzatunknak nem áll módjában vizsgálni.

A versenyszabályzat 5. pontja úgy rendelkezik, hogy amikor a versenyeztetés célja kizárólag a legmagasabb összegű ellenszolgáltatást nyújtó pályázó kiválasztása, licit eljárást kell lefolytatni.

A Közgyűlés azonban a pályázati felhívást úgy fogadta el, hogy a pályázat nyertese az az ajánlattevő lesz, aki a pályázati feltételeknek megfelel és a legmagasabb összegű bérleti díjra tesz ajánlatot, ami legalább 4.000,- F/m2/hónap + ÁFA, azaz négyezer Ft/m2/hónap + ÁFA (amely a 131 m2 alapterületre összesen 524.000,- Ft + ÁFA), azzal, hogy a kiíró a II. c) 6., 7. és 8. pont szerinti szempontokat a bírálatnál abban az esetben veheti figyelembe, ha az érvényes pályázatok alapján megajánlott legmagasabb bérleti díjak között a különbség legfeljebb 5 %.

A Közgyűlés a pályázati felhívásban a legmagasabb összegű ellenszolgáltatáson túl egyéb feltételt, bírálati szempontot is meghatározott, így célja nem kizárólag a legmagasabb összegű ellenszolgáltatás volt, így a versenyeztetés megvalósulhatott pályáztatás útján is.

A pályázók mindegyike, így a kérdéseket megfogalmazó ajánlattevő is, az ajánlatukhoz mellékelték azt az aláírásukkal ellátott nyilatkozatot, amelyben a pályázati felhívás valamennyi egyéb feltételét elfogadják.

Álláspontom szerint az eljárás tehát mindenben megfelelt a versenyszabályzatban foglalt feltételeknek. Az eljárás átlátható volt és érvényesültek az eljárás tisztaságát biztosító feltételek, az önkormányzati vagyon hasznosítására a lehető legnagyobb nyilvánosság biztosításával kerül sor.

1. A Kossuth L. u. 11. sz. alatti ingatlan bérleti jogviszonyával kapcsolatos döntés

A Szombathelyi Tankerületi Központ arról tájékoztatta Önkormányzatunkat, hogy a Kossuth L. u. 11. szám alatti ingatlanban – tekintettel a megnövekedett dolgozói létszámra – már nem megfelelőek a munkakörülmények, ezért a SZOVA Nonprofit Zrt., az Önkormányzat és a Tankerületi Központ között fennálló bérleti szerződés közös megegyezéssel történő megszüntetését kezdeményezte 2020. március 31. napjával.

A fenti ingatlan a SZOVA Nonprofit Zrt. tulajdonát képezi. Javaslom, hogy az ingatlan további hasznosítása érdekében a SZOVA Nonprofit Zrt. saját hatáskörben gondoskodjon annak piaci alapon történő pályáztatásáról.

1. **A Kenderesi utcai edzőpályák használata**

Tájékoztatom a Tisztelt Közgyűlést, hogy a 243/2016. (VI.9.) Kgy. sz. határozatában hozzájárult ahhoz, hogy a szombathelyi 3675 hrsz.-ú Kenderesi utcai edzőpályák a Szombathelyi MÁV Haladás Vasutas Sportegyesület által TAO pályázat keretében felújításra, illetve fejlesztésre kerüljenek önkormányzati támogatás biztosítása nélkül, illetve amennyiben szükséges, jelzálog bejegyzésével.

Szükséges a pályák használati jogának rendezése. A HVSE kérelmében a TAO pályázattal érintett szombathelyi 3675 hrsz.-ú ingatlanra, valamint a szombathelyi 3673/2 hrsz.-ú ingatlanra (ún. dobópálya) vonatkozóan ingyenes használat biztosítását kérte.

Javaslom, hogy a Közgyűlés Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján a Szombathelyi MÁV Haladás Vasutas Sportegyesület részére engedélyezzen ingyenes használatot a szombathelyi 3675 hrsz.-ú ingatlan tekintetében 2020. március 1. napjától kezdődően 15 év határozott időtartamra, a szombathelyi 3673/2 hrsz.-ú ingatlanra 2020. március 1. napjától 2027. február 28. napjáig terjedő határozott időtartamra azzal, hogy

* az ingatlanok fenntartásával, üzemeltetésével kapcsolatos költségek a használót terhelik,
* a használó 3. személynek további használatot engedélyezhet,
* bármilyen további fejlesztés, beruházás kizárólag a használatba adó előzetes írásbeli hozzájárulásával lehetséges,
* a használó által eddig eszközölt fejlesztések a megállapodásban értékkel együtt rögzítésre kerülnek,
* a használó a használatba adónak évente 5 napon, előzetesen egyeztetett időpontban ingyenes használatot biztosít.
1. Pásztor u. 1. szám (11152 hrsz.) alatti ingatlanra vonatkozó használati megállapodás módosítása

Tájékoztatom a Tisztelt Közgyűlést, hogy a Szombathely Város Fúvószenekar Egyesület (9700 Szombathely, Pásztor u. 1.) nevében eljáró Kovács Viktória elnök asszony kérelemmel fordult az Önkormányzathoz, amelyben a szombathelyi 11152 hrsz.-ú, természetben a Szombathely, Pásztor u. 1. szám alatt található, „kultúrház” megnevezésű ingatlanban található 231 m² alapterületű helyiségcsoport (továbbiakban: helyiség) ingyenes használatba-adására vonatkozó megállapodás módosítását kérte.

A szervezet képviselője megkeresésében előadta, hogy az egyesület 2016. január 1-től kapta ingyenes használatba a helyiséget. Az épület az azóta eltelt időben, a rendeltetésszerű használat mellett is korszerűtlenné, elavulttá vált, a felújításra, karbantartásra az Egyesület elegendő anyagi forrással nem rendelkezik.

Kérelmezte ezért annak a lehetőségnek a megteremtését, hogy az általuk ingyenesen használt helyiséget harmadik fél részére bérbe adhassák.

Álláspontja szerint a használatba-adási megállapodás ilyen irányú módosítása plusz bevételi lehetőséget és a terem folyamatos, ellenőrzött használatát biztosítaná, amely előnyös lenne mind az épület, mind a fúvószenekar szempontjából. A használati szerződés kérelemnek megfelelő módosítása esetén az Egyesület bármely módon vállalná a további használatba adás feltételeinek biztosítását, valamint az ebből származó bevételnek az épület karbantartási, felújítási, fenntartási költségeire történő fordítását.

Fentiek alapján javaslom a Tisztelt Közgyűlésnek, hogy a 11152 hrsz.-ú, Pásztor u. 1. szám alatti ingatlanon található kultúrház használati szerződésének – a helyiség további használatba adásának lehetőségét megteremtő – módosítását a Szombathely Város Fúvószenekar Egyesület részére engedélyezze az eredeti használati megállapodásban meghatározott 2020. december 31. időpontig.

1. BMSK, HVSE és Szombathely Megyei Jogú Város Önkormányzata közötti együttműködési megállapodás

A Szombathelyi teniszpálya fejlesztés tárgyában 40 millió Ft összegű állami támogatás biztosításáról döntött az Emberi Erőforrások Minisztériuma. A 2019. évi támogatások megkötésének bonyolítására, illetve egyes projektek megvalósítására az Emberi Erőforrások Minisztériuma a BMSK Beruházási, Műszaki Fejlesztési, Sportüzemeltetési és Közbeszerzési Zrt.-t (BMSK Zrt.) jelölte ki. A BMSK Zrt. a támogatás folyósításához a támogatással érintett ingatlan tulajdonosának – a fejlesztés megvalósításához hozzájáruló és a 15 éves sportcélú fenntartási kötelezettséget vállaló – nyilatkozatát kérte.

Szombathely Megyei Jogú Város Közgyűlése az 551/2019. (XI.28.) Kgy. sz. számú határozatával kinyilvánította, hogy gondoskodik a megvalósított fejlesztés, illetve a fejlesztéssel érintett ingatlan(ok) sportcélú fenntartásának, üzemeltetésének 15 (tizenöt) évig történő folyamatos biztosításáról, továbbá támogatását adta, hogy a BMSK Zrt., az Önkormányzat, valamint a HVSE együttműködésével valósuljon meg a teniszpálya további fejlesztése.

A BMSK Zrt., a HVSE, valamint az Önkormányzat a Közgyűlési döntés értelmében egyeztetéseket folytatott annak érdekében, hogy mindhárom fél részére elfogadható, részletesen kidolgozott megállapodás készüljön. Az együttműködési megállapodás az előterjesztés 2. sz. mellékletét képezi.

1. Fő tér 23/B. szám (6247/2 hrsz.) alatti ingatlanra vonatkozó használati megállapodás módosítása

Tájékoztatom a Tisztelt Közgyűlést, hogy a Savaria Városfejlesztési Nonprofit Kft. a Szombathely, Fő tér 23/B. I/1. szám, 6247/2 hrsz. alatt található 92 m² alapterületű ingatlanra vonatkozó – Szombathely Megyei Jogú Város Közgyűlésének 215/2016. (VI. 9.) Kgy. sz. határozatában foglaltak alapján megkötött – ingyenes használatba-adási megállapodás módosítását kérte.

Kérelmező megkeresésében az alábbiakat adta elő:

* A Savaria Városfejlesztési Nkft. látja el a Közösségi szinten irányított városi helyi fejlesztések (CLLD) Savaria Jövőjéért Helyi Akciócsoport munkaszervezeti funkcióit.
* A TOP CLLD Működési Kézikönyv a munkaszervezeti funkciót betöltő szervezet részére előírja, hogy legalább egy irodahelyiségből álló, legalább egy munkatárs munkaállomását biztosító irodát kell fenntartani, és legalább 3 nap, legalább 4 órában személyes ügyfélszolgálatot kell biztosítani, valamint heti öt nap, napi hat órában telefonon az ügyfelek rendelkezésére kell állni és a beérkezett e-mailekre egy munkanapon belül válaszolni.
* A fenti címen található irodaellátottsággal a TOP CLLD Működési Kézikönyvben előírtakat teljesíteni nem tudják, ezért kérik a jelenleg használt helyiségekkel közvetlen kapcsolattal kialakítható 3,8 m² alapterületű „tároló”, valamint 19,53 m² alapterületű „szoba” besorolású helyiség meglévő irodához történő csatolását és ingyenes használatba adását.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A Savaria Városfejlesztési Nkft., mint Szombathely Megyei Jogú Város Önkormányzata kizárólagos tulajdonában lévő gazdasági társasága a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontja értelmében közfeladatot lát el.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján tulajdonjogot ingyenesen átruházni vagy 3 éves időtartamot meghaladó ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy a 6247/2 hrsz.-ú ingatlanban található Szombathely, Fő tér 23/B. I/1. számú iroda bővítését saját költségen, a szomszédos helyiségcsoportba tartozó 3,8 m²-es tároló és 19,53 m²-es szoba összenyitással történő leválasztásával a Savaria Városfejlesztési Nkft. részére engedélyezze, és az így létrejövő, megnövekedett alapterületű irodára biztosítson ingyenes használatot az eredeti használati megállapodásban meghatározott 2021. június 30. időpontig.

1. Kisfaludy S. u. 1. (6748/A/2 hrsz.) szám alatti ingatlanra vonatkozó ingyenes használat

Tájékoztatom a Tisztelt Közgyűlést, hogy a Capella Savaria Egyesület a Szombathely, Fő tér 23. szám alatti épület emeletén lévő (jelenleg Fő tér 23/B I/2.) 61 m² alapterületű ingatlanra határozatlan időtartamra ingyenes használati jogviszonnyal rendelkezik.

Az Egyesület képviseletében eljáró Rácz Gábor megkeresésében jelezte az Önkormányzat felé, hogy tevékenységüket a jelenlegi helyszínen nagy nehézségek árán tudják csak folytatni, a próbaterem kicsi, a nagyobb létszámot igénylő projektek megvalósítása szinte megoldhatatlan a helyszűke miatt.

Emiatt kérelmezte új, nagyobb méretű próbahelyszín biztosítását, és a kezelő SZOVA Nonprofit Zrt. közreműködésével javasolta e célból a Szombathely, Kisfaludy S. u. 1. szám. – 6748/A/2 hrsz. – alatti 97 m² alapterületű klubterem ingyenes használatba adását.

Kérelmének indokaként az Egyesület képviselője előadta, hogy az említett ingatlant a helyszínen megtekintette, és annak nagytermét alkalmasnak látja arra, hogy a zenekar szabad időbeosztás szerint próbahelyként használhassa, a csatlakozó két kisebb helyiség pedig lehetőséget biztosít a hangszerek biztonságos tárolására, valamint a kottatár és irattár elhelyezésére.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok: a kulturális szolgáltatás, különösen a nyilvános könyvtári ellátás biztosítása, filmszínház, előadó-művészeti szervezet támogatása, a kulturális örökség helyi védelme, a helyi közművelődési tevékenység támogatása.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 73. § (1) és (2) bekezdése szerint a közművelődéshez való jog gyakorlása közérdek, a közművelődési tevékenységek támogatása közcél. A közművelődés feltételeinek biztosítása alapvetően az állam és a helyi önkormányzatok feladata.

A helyiségbérlet szabályairól szóló 17/2006. (V. 25.) önkormányzati rendelet 2. § (3) bekezdése alapján a helyiség ingyenes használatba adásáról a Közgyűlés jogosult dönteni kizárólag közfeladat ellátása céljából, a közfeladat ellátásához szükséges mértékben.

Fentiek alapján javaslom a Tisztelt Közgyűlésnek, hogy a Capella Savaria Egyesület Szombathely, Fő tér 23. szám alatti épület I. emeletén található 61 m²-es helyiség ingyenes használatára vonatkozó használati megállapodását szüntesse meg.

Javaslom továbbá, hogy a Tisztelt Közgyűlés a Capella Savaria Egyesület részére 2020. március 1-től határozatlan időtartamra biztosítson ingyenes használatot a Szombathely, Kisfaludy S. u. 1. szám. - 6748/A/2 hrsz. - alatti 97 m² alapterületű helyiségre.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2020. február 19.**

 **/: Dr. Nemény András :/**

**I.**

**Határozati javaslat**

**........../2020. (II.27.) Kgy. sz. határozat**

1. A Közgyűlés Szombathely Megyei Jogú Város Önkormányzata tulajdonában lévő AGORA – Savaria Filmszínház területén működő kávézó nyilvános pályázat keretében történő bérbeadására 2019. december 23. napján kiírt pályázati eljárást a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet Versenyeztetési Szabályzat 39.) pontja alapján eredményesnek, a benyújtott pályázatokat formai szempontból érvényesnek nyilvánítja.
2. A Közgyűlés az Eurosolving Kft. (9700 Szombathely, Semmelweis u. 5.) ajánlattevő pályázatát nyilvánítja nyertesnek. A nyertes ajánlattevő által ajánlott bérleti díj összege 1.100.000,- Ft + ÁFA/hó.
3. A Közgyűlés felhatalmazza az AGORA Szombathelyi Kulturális Központ vezetőjét, hogy a bérleti szerződést a nyertes ajánlattevővel megkösse.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, az AGORA Szombathelyi Kulturális Központ igazgatója)

**Határidő:** azonnal

bérleti szerződés megkötésére: 2020. április 15.

**II**

**Határozati javaslat**

**........../2020. (II.27.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy a Szombathelyi Tankerületi Központ, Szombathely Megyei Jogú Város Önkormányzata és a SZOVA Nonprofit Zrt. között a Szombathely, Kossuth L. u. 11. szám alatti ingatlanra vonatkozóan 2013. április 30. napján létrejött bérleti szerződés közös megegyezéssel kerüljön megszüntetésre 2020. március 31. napjával, egyúttal felhatalmazza a polgármestert a megszüntető okirat aláírására.
2. A Közgyűlés felkéri a SZOVA Nonprofit Zrt.-t, hogy az ingatlan további hasznosítása érdekében saját hatáskörben gondoskodjon annak piaci alapon történő pályáztatásáról.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő:** 1. pont: 2020. március 31.

1. pont: folyamatos

**III.**

**Határozati javaslat**

**........../2020. (II.27.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján a Szombathelyi MÁV Haladás Vasutas Sportegyesület részére ingyenes használatot engedélyez a szombathelyi 3675 hrsz.-ú ingatlan tekintetében 2020. március 1. napjától kezdődően 15 év határozott időtartamra, a szombathelyi 3673/2 hrsz.-ú ingatlanra 2020. március 1. napjától 2027. február 28. napjáig terjedő határozott időtartamra azzal, hogy

* az ingatlanok fenntartásával, üzemeltetésével kapcsolatos költségek a használót terhelik,
* a használó 3. személynek további használatot engedélyezhet,
* bármilyen további fejlesztés, beruházás kizárólag a használatba adó előzetes írásbeli hozzájárulásával lehetséges,
* a használó által eddig eszközölt fejlesztések a megállapodásban értékkel együtt rögzítésre kerülnek,
* a használó a használatba adónak évente 5 napon, előzetesen egyeztetett időpontban ingyenes használatot biztosít.

A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője)

**Határidő:** 2020. március 1.

**IV**.

**Határozati javaslat**

**…../2020. (II. 27.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi 11152 hrsz.-ú, Szombathely, Pásztor u. 1. szám alatti kultúrház ingyenes használatra vonatkozó szerződés módosítását engedélyezi a Szombathely Város Fúvószenekar Egyesület részére – működésének elősegítése céljából – az eredetileg meghatározott 2020. december 31. időpontig.

A Közgyűlés az ingyenes használatba-adási megállapodást az alábbiakkal módosítja:

* a használó 3. személynek további használatot engedélyezhet,
* a használó a további használatba adásból származó bevételt köteles a helyiség fenntartására, karbantartására, szükség szerinti felújítására fordítani.

Egyebekben a használatba-adási megállapodás változatlan tartalommal marad érvényben.

A Közgyűlés felhatalmazza a polgármestert az ingyenes használatra vonatkozó szerződés módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője)

**Határidő:** 2020. március 1.

**V.**

**Határozati javaslat**

**…../2020. (II. 27. ) Kgy. számú határozat**

Szombathely Megyei Jogú Város Közgyűlése egyetért a BMSK Zrt., a HVSE, valamint az Önkormányzat közötti együttműködési megállapodás megkötésével és felhatalmazza a polgármestert a megállapodás aláírására az előterjesztés 2. sz. melléklete szerinti tartalommal.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Vinczéné dr. Menyhért Mária, az Egészségügyi és Közszolgálati Osztály vezetője)

**Határidő:** azonnal

**VI**.

**Határozati javaslat**

**…../2020. (II. 27.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi 6247/2 hrsz.-ú, Fő tér 23/B. I/1. számú irodahelyiség bővítését, és a megnövekedett – 115,3 m² - alapterületű ingatlan ingyenes használatát engedélyezi a Savaria Városfejlesztési Nonprofit Kft. részére – működésének elősegítése céljából – az eredeti használati megállapodásban meghatározott 2021. június 30. időpontig.

A Közgyűlés a Nkft. részére az ingyenes használatot az alábbi feltételekkel biztosítja:

* Az iroda bővítése kizárólag a szomszédos helyiségcsoportba tartozó 3,8 m²-es tároló és 19,53 m²-es szoba helyiségekre terjedhet ki.
* A bővítéshez szükséges építési tevékenységet az Nkft. saját költségén köteles elvégeztetni.
* A 2016-ban megkötött ingyenes használatba-adási megállapodásban foglalt feltételek a bővítéssel érintett helyiségekre is kiterjednek.

Egyebekben a használatba-adási megállapodás változatlan tartalommal marad érvényben.

A Közgyűlés felhatalmazza a polgármestert az ingyenes használatra vonatkozó megállapodás módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője)

**Határidő:** 2020. március 1.

**VII**.

**Határozati javaslat**

**…../2020. (II. 27.) Kgy. sz. határozat**

Szombathely Megyei Jogú Város Közgyűlése a helyiségbérlet szabályairól szóló 17/2006. (V. 25.) önkormányzati rendelet 2. § (3) bekezdése alapján a Capella Savaria Egyesületnek a szombathelyi 6247/2 hrsz.-ú, Fő tér 23/B. I/2. szám alatt található 61 m²-es ingatlanra vonatkozóan fennálló ingyenes használati jogát megszünteti, és egyúttal a Capella Savaria Egyesület részére a szombathelyi 6748/A/2 hrsz.-ú, Kisfaludy Sándor u. 1. szám alatti 97 m²-es klubterem helyiségre az ingyenes használatot 2020. március 1. napjától határozatlan időtartamra engedélyezi.

A Közgyűlés az egyesület részére ingyenes használatot biztosít az alábbi feltételekkel:

* a helyiség fenntartásával, üzemeltetésével kapcsolatos költségek a használót terhelik,
* a használó a helyiséget kizárólag a feladatainak ellátására használhatja,
* a használó a helyiség használatát másnak nem engedheti át,
* a helyiséget az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a helyiséget kiürítve és tisztán, átadáskori állapotban és felszereltséggel köteles visszaadni.

A Közgyűlés felhatalmazza a SZOVA Nonprofit Zrt. vezérigazgatóját, hogy az ingyenes használat megszüntetéséről szóló okiratot aláírja.

A Közgyűlés felhatalmazza a SZOVA Nonprofit Zrt. vezérigazgatóját, hogy a Capella Savaria Egyesülettel az ingyenes használatra vonatkozó megállapodást aláírja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Dr. Németh Gábor, a SZOVA Nonprofit Zrt.)

**Határidő:** 2020. március 1.